b'\n_START_ARTICLE_\nGamelanas\n_START_PARAGRAPH_\nGamelanas (indonez. Gamelan)\xc2\xa0\xe2\x80\x93 tradicinis muzikinis ansamblis, kil\xc4\x99s i\xc5\xa1 Javos ir Balio sal\xc5\xb3 Indonezijoje, dabar populiarus visame Malaj\xc5\xb3 salyne. Pagrindiniai gamelano instrumentai yra \xc4\xafvair\xc5\xabs mu\xc5\xa1amieji metalofonai, ksilofonai, gongai (gambangas, genderas, saronas, slentemas, bonangas, kedangas). Taip pat \xc4\xaf ansambl\xc4\xaf \xc4\xafeina ir styginiai bei pu\xc4\x8diamieji instrumentai\xc2\xa0\xe2\x80\x93 rebabas, sulingas, ke\xc4\x8dapis, celempungas ir kt., kartais panaudojamas ir vokalas. I\xc5\xa1 viso gamelan\xc4\x85 sudaro tarp 10 ir 25 instrument\xc5\xb3._NEWLINE_Gamelano garsas polifoninis, da\xc5\xbenai pasitelkiama improvizacija. Gamelanas tradici\xc5\xa1kai groja balete, teatro vaidinimuose (ypa\xc4\x8d l\xc4\x97li\xc5\xb3 teatre vajange), \xc5\xa1oki\xc5\xb3 festivali\xc5\xb3 metu, per \xc5\xa1ventes, ceremonijas. Paprastai gamelano kolektyvai b\xc5\xabdavo kil\xc4\x99 i\xc5\xa1 to paties kaimo, bet nuo XX a. prad\xc4\x97ti kurti akademiniai gamelano kolektyvai._NEWLINE_Gamelano muzika kildinama dar i\xc5\xa1 ikibudistinio Javos laikotarpio. Gamelano bareljefai pavaizduoti ant VIII a. Borobuduro \xc5\xa1ventyklos. Labiausiai suklest\xc4\x97jo Mad\xc5\xbeapahito laikotarpiu (XIII\xe2\x80\x93XVI a.).'